Lázár János édesapja, nagybátyja, unokatestvére a földárverések nyertesei között Csongrádban – itt a legújabb Ángyán-jelentés | Országszerte
Csongrád megyében a földek mintegy 58 százalékát külső, tőkeerős árverezők szerzik meg.
Ráadásul az úgynevezett „helybeliek” között is szép számmal találunk olyan cégtulajdonosokat, akik cégük székhelye jogán válhattak „szerzőképes helyi földművessé”.
A kormányközeli cégek és magánszemélyek bérelt területeiből – Ángyán sejtése szerint nem ritkán a „baráti” bérlőkkel egyeztetve – jobbára azokat bocsátották árverésre, amelyeket azután a bérlők maguk vásároltak meg. Ráadásul a birtoktestek többsége esetében kikiáltási áron, licit és árverseny nélkül jutottak bérleményeik tulajdonjogához. Ezek a területek nagyrészt el is keltek.
Jó megyei példa erre az Art-Farm Kft. A cégnek – a második Orbán kormánytól 2013-ban 20 évre előbb bérbe kapott, majd árverésre meghirdetett – 501 hektár területére kizárólag maguk a családi cég társtulajdonos vezetői, a politika-közeli Besenczy Zoltán, Szarvas volt alpolgármestere és nagyvállalkozó fia tettek a kikiáltási árral megegyező nyertes árajánlatot.
Az árverésekben érintett 51 település közül 12-ben egyáltalán nem volt helybeli nyertes árverező. Vannak viszont erős érdekérvényesítő képességű települések, amelyek pályázói nemcsak a saját lakóhelyük, de más települések területeihez is hozzájutottak. A sikeresen elárverezett megyei terület közel 46 százalékát, több mint 5500 hektárt Lázár János és Farkas Sándor szűkebb pátriája, Hódmezővásárhely (közel 3300 ha) és Szentes (mintegy 2250 ha) nyertes árverezői szerezték meg. Ráadásul részben e politikusok holdudvara, rokonsága.
A nagy nyertesek között találjuk Lázár János rokonságát: a volt kancellária miniszter édesapja (id. Lázár János), anyai nagybátyja (Gyapjas Károly), unokatestvére (Légrádiné Gyapjas Mária) és annak férje (Légrádi József Gábor) 514 hektár földdel a megyei területek 4,3 százalékához juthatott hozzá.
Szintén a nagy nyertesek közül való Besenczy Zoltán, Szarvas volt fideszes alpolgármestere és fia (501 ha). Említhető még Farkas Sándor országgyűlési képviselő felesége, Farkasné Márton Katalin (63 ha) is.
Ángyán József / Csongrád megye / Földet a gazdáknak! / Lázár János / oligarchák